俠客行
作者：李白
朝代：唐

paragraphs: 趙客縵胡纓，吳鉤霜雪明。
銀鞍照白馬，颯沓如流星。
十步殺一人，千里不留行。
事了拂衣去，深藏身與名。
閑過信陵飲，脫劒膝前橫。
將炙啖朱亥，持觴勸侯嬴。
三盃吐然諾，五嶽倒爲輕。
眼花耳熱後，意氣素霓生。
救趙揮金槌，邯鄲先震驚。
千秋二壯士，烜赫大梁城。
縱死俠骨香，不慙世上英。
誰能書閤下，白首太玄經。